# Declaració d’ús d’Intel·ligència Artificial (IA) en els treballs acadèmics i de recerca

L’ús d’eines d’intel·ligència artificial (IA), com ara ChatGPT, Copilot o Gemini, pot ser útil com a eina de suport en diferents fases d’elaboració d’un treball acadèmic o de recerca. Ara bé, per garantir la **transparència, la integritat i l’autoria** dels treballs, és important **declarar-ne l’ús de manera clara i responsable**.

A la biblioteca de la UVic-UCC, hem adaptat un **model de declaració inspirat en el marc AID** ([The](https://crln.acrl.org/index.php/crlnews/article/view/26548) *[Artificial Intelligence Disclosure (AID) Framework](https://crln.acrl.org/index.php/crlnews/article/view/26548)*) **[[1]](#footnote-2)** i **basat en les directrius de la Comissió Europea** (2025)[[2]](#footnote-3) per a l’ús responsable de la IA generativa en recerca ([Living guidelines on the responsible use of generative AI in research](https://research-and-innovation.ec.europa.eu/research-area/industrial-research-and-innovation/artificial-intelligence-ai-science_en?etransnolive=1)).

## Per què cal incloure una declaració d’ús de la IA?

* Per garantir la **transparència i l’honestedat acadèmica**.
* Per assegurar el control humà i la teva responsabilitat i **autoria en els continguts elaborats.**
* Per seguir les recomanacions de bones pràctiques establertes per la la **Comissió Europea**.

## Què has de fer?

Si has fet ús d’alguna eina d’IA en qualsevol fase d’elaboració del teu treball, cal que afegeixis una declaració al final de **l’apartat de metodologia** indicant:

* Quina eina has utilitzat (ex: ChatGPT, Claude...).
* En quin moment del procés de treball l’has utilitzat.
* Com t’ha ajudat o quin ús n’has fet concretament.

## Com ho has de fer?

La declaració d’ús de la IA consta de **14 apartats**, que corresponen a diferents fases o processos vinculats a l’elaboració d’un treball.

El format de la declaració està pensat per ser llegible tant per a persones com per a sistemes automatitzats, i segueix l’estructura següent:

**Ús de la IA en aquest treball**: Eina/es d’intel·ligència artificial: [descripció de l’eina (o eines) utilitzades]; [Apartat 2]: [descripció de l’ús de la IA en aquesta fase del treball]; [Apartat 3]: [descripció de l’ús de la IA en aquesta fase del treball]...

**Si NO has utilitzat cap eina d’IA** no cal que incloguis cap declaració al treball. Per contra, **si has utilitzat alguna eina d’IA** en alguna fase determinada, només cal que incloguis aquesta fase i la descripció corresponent a la declaració.

## Exemple de declaració

**Ús de la IA en aquest treball:**

**Eines d’Intel·ligència Artificial:** Microsoft Copilot (llicència de la Universitat de Vic – Universitat Central de Catalunya), Assistent d’IA de l’UCercaTot, ChatGPT (versió GPT-4) accés abril-maig 2025; **Conceptualització:** S’ha utilitzat Microsoft Copilot per identificar tasques clau de rendiment motriu en el desenvolupament de la pregunta de recerca; **Cerca d’Informació:** L’assistent d’IA de l’UCercaTot s’ha emprat per localitzar articles acadèmics i altres fonts rellevants com a punt d’inici en la revisió bibliogràfica; **Visualització:** S’ha utilitzat Microsoft Copilot per crear un gràfic comparatiu de les diferents tasques de rendiment motriu incloses al treball; **Redacció — Revisió i Edició:** Copilot ha ajudat a reformular frases llargues del marc teòric per millorar-ne la claredat i la concisió. **Redacció — Traducció:** S’ha utilitzat ChatGPT (versió GPT-4, maig 2025) per traduir un fragment del català a l’anglès.

## Apartats de la declaració i el seu significat:

1. **Eina/es d’Intel·ligència Artificial:**

Quines eines d’IA s’han usat, quina versió, i en quin moment. També s’hi poden indicar possibles limitacions o biaixos coneguts.

1. **Conceptualització:**

Com s’ha pensat i desenvolupat la idea o hipòtesi de la recerca, incloent canvis en les preguntes o objectius.

1. **Metodologia:**

Com s’ha planejat fer l’estudi i com s’ha dissenyat el procés de recerca.

1. **Cerca d’informació:**

Com s’ha usat la IA per buscar i trobar informació rellevant per al marc teòric, desenvolupament o disseny de l’estudi.

1. **Disseny de la Recollida de Dades:**

Creació o adaptació de programes o eines per recollir la informació necessària.

1. **Execució:**

Recopilar dades, generar enquestes, o bé executar altres tasques mecàniques de recerca amb IA.

1. **Curació de Dades:**

Organització i gestió de les dades que s’han recollit.

1. **Anàlisi de Dades:**

Ús d’IA per fer càlculs, estadístiques, anàlisis de text o altres estudis de les dades.

1. **Privacitat i Seguretat:**

Com s’ha protegit la informació per garantir la confidencialitat i complir les normes ètiques i institucionals.

1. **Conclusions:**

Ús de la IA per suggerir conclusions.

1. **Visualització:**

Creació de gràfics, taules o altres formes visuals per mostrar les dades.

1. **Redacció — Revisió i Edició:**

Resumir, revisar i millorar el text del treball o article.

1. **Redacció — Traducció:**

Utilització d’IA per traduir textos d’un idioma a un altre en qualsevol moment del procés d’escriptura.

1. **Administració del Projecte:**

Tasques com gestionar el pressupost, planificar terminis i comunicar-se amb l’equip.

Pots redactar la teva declaració utilitzant la taula següent:

|  | **Apartats a la declaració** | **He utilitzat IA? (Sí / No)** | **Descripció breu (exemple: eina, tasca, aportació)** |
| --- | --- | --- | --- |
| 1 | Eina/es d’Intel·ligència Artificial |  |  |
| 2 | Conceptualització |  |  |
| 3 | Metodologia |  |  |
| 4 | Recerca d’Informació |  |  |
| 5 | Disseny de la Recollida de Dades |  |  |
| 6 | Execució |  |  |
| 7 | Curació de Dades |  |  |
| 8 | Anàlisi de Dades |  |  |
| 9 | Privacitat i Seguretat |  |  |
| 10 | Interpretació |  |  |
| 11 | Visualització |  |  |
| 12 | Redacció — Revisió i Edició |  |  |
| 13 | Redacció — Traducció |  |  |
| 14 | Administració del Projecte |  |  |

## Citació del contingut generat amb IA

Juntament a la declaració d’ús d’IA, també caldrà que al teu treball hi incloguis la citació i referència de qualsevol contingut generat per IA que hi hagis incorporat—ja siguin textos, imatges, vídeos, àudios o traduccions automàtiques.

Això vol dir que hauràs d’incloure la citació dins del text i també la referència completa a la bibliografia final, seguint les indicacions de la [guia APA 7a ed](http://hdl.handle.net/10854/8125). (vegeu apartats 4.17 i 6.5)[[3]](#footnote-4)

Aquest doble pas (Declaració d’ús d’IA + Citació i referència a la bibliografia) és essencial per garantir la transparència i la integritat acadèmica en l’ús d’aquestes eines.

## Necessites ajuda?

Si tens dubtes sobre com fer la declaració o quin ús de la IA cal declarar, contacta’ns a [biblioteca.formacio@uvic.cat](mailto:biblioteca.formacio@uvic.cat)

1. Adaptació de l’Artificial Intelligence Disclosure (AID) Framework (2024) de la Dra. Kari D. Weaver, University of Waterloo Libraries. Publicat sota llicència CC-BY-SA 4.0:

   Weaver, K. (2024). The Artificial Intelligence Disclosure (AID) Framework: An Introduction. *College & Research Libraries News*, 85(10). <https://doi.org/10.5860/crln.85.10.407> [↑](#footnote-ref-2)
2. European Commission. (2025). *Living guidelines on the responsible use of generative AI in research.* 2nd ed. Recuperat el 09 de juliol de 2025, de

   <https://research-and-innovation.ec.europa.eu/document/download/2b6cf7e5-36ac-41cb-aab5-0d32050143dc_en?filename=ec_rtd_ai-guidelines.pdf> [↑](#footnote-ref-3)
3. Universitat de Vic - Universitat Central de Catalunya. Biblioteca. (2024). *Guia per elaborar citacions bibliogràfiques en format APA 7a edició: 4a ed. revisada i ampliada: setembre 2024. Basada en el Manual de publicaciones de la American Psychological Association.* Recuperat el 09 de juliol de 2025, de <http://hdl.handle.net/10854/8125> [↑](#footnote-ref-4)